Գաբրիել Ատալ

**Գաբրիել Ատալ** (, ), ֆրանսիացի պետական և քաղաքական գործիչ, 2024 թվականի հունվարի 9-ից հուլիսի 16-ը Ֆրանսիայի վարչապետ։

Էմանուել Մակրոնի գլխավորած «Վերածնունդ» կուսակցության անդամ։ 2020-2022 թվականներին զբաղեցրել է ֆրանսիական կառավարության պաշտոնական ներկայացուցչի (մամլո խոսնակի) պաշտոնը, իսկ 2022-2023 թվականներին` Ֆրանսիայի բյուջեի, պետական հաշիվների ու քաղաքացիական վարչակազմի հարցերով նախարարի պաշտոնը։ 2023 թվականի հուլիսից Էլիզաբեթ Բորնի կառավարությունում զբաղեցնում էր կրթության նախարարի պաշտոնը։  2024 թվականի հունվարին վարչապետի պաշտոնում փոխարինել է հենց Էլիզաբեթ Բորնին։

2023 թվականի ամռանը 34 տարեկանում նշանակվելով կրթության և երիտասարդության հարցերով նախարար՝ դարձել է Ֆրանսիայի հինգերորդ Հանրապետության պատմության ամենաերիտասարդ ու առաջին բացահայտ նույնասեռական նախարարը։ 2024 թվականի հունվարի դրությամբ՝ աշխարհի ամենաերիտասարդ առաջնորդն է։ Նա բնորոշվում է որպես «մակրոնականների շրջանում ծագող աստղ» ու համարվում նախագահ Էմանուել Մակրոնի մերձավոր դաշնակիցներից մեկը։

Որոշ վերլուծաբաններ այն կարծիքին են, որ հենց Գաբրիել Ատալը 2027 թվականին կարող է դառնալ նախագահի հավանական թեկնածու։

2024 թվականի հունվարի 8-ին, երբ հայտնի դարձավ Բորնի հրաժարականի մասին, ֆրանսիական մամուլը հայտարարեց, որ Ատալը վարչապետի գլխավոր թեկնածուն է։ Էմանուել Մակրոնն այս պաշտոնում դիտարկում էր նաև Ֆրանսիայի ազգային ժողովի նախկին խոսնակ Ռիշար Ֆերանի, զինված ուժերի նախարար Սեբաստիեն Լըկորնյուի և գյուղատնտեսության նախկին նախարար Ժուլիեն Դենորմանդիի թեկնածությունները։

## Վաղ կյանք և կրթություն
Գաբրիել Ատալը ծնվել է 1989 թվականի մարտի 16-ին Ֆրանսիայի Իլ դը Ֆրանս երկրամասի Կլամար քաղաքում, որը գտնվում է Փարիզից հարավ-արևմուտք։ Երեք քույրերի հետ միասին մեծացել է ֆրանսիական մայրաքաղաքի 13-րդ և 14-րդ թաղամասերում։ Նրա հայրը՝ Իվ Ատալը, հրեական ծագմամբ իրավաբան ու կինոպրոդյուսեր էր (հորական կողմից Թունիսի հրեա, իսկ մորական կողմից՝ Էլզասի հրեա), իսկ մայրը՝ Մարի դը Կուրիսը, որն ուներ ֆրանսիական, հունական ու ռուսական արմատներ, աշխատում էր կինոպրոդյուսերական ընկերությունում։ Ատալը մոր նման Ուղղափառ եկեղեցու հետևորդ է։

Ատալը սովորել է Էլզասի դպրոցում, որը գտնվում է Փարիզի 6-րդ թաղամասում։ Նրա քաղաքական կարիերան սկսվել է 2006 թվականին, երբ մասնակցում էր Ֆրանսիայի ողջ տարածքում ընթացող երիտասարդական բողոքի ակցիաներին։ 2007 թվականին ընդունվելով Քաղաքական հետազոտությունների ինստիտուտ՝ ստեղծել է կոլումբիացի ակտիվիստ Ինգրիդ Բետանկուրի աջակիցների կոմիտե, որը պատանդ էր վերցվել FARC-ի կողմից։

2012 թվականին ավարտել է Քաղաքական հետազոտությունների ինստիտուտը՝ ստանալով հանրային հարաբերությունների մագիստրոստի աստիճան։ Մինչ այդ, 2008-2011 թվականներին սովորել էր Պանթեոն-Ասսաս համալսարանում՝ ստանալով իրավագետի որակավորում։ 2009-2010 թվականններին աշխատել է Հռոմի ֆրանսիական ակադեմիայի տնօրեն Էրիկ դը Շասեի հետ։

## Քաղաքական կարիերա
### Խորհրդականի պաշտոնի զբաղեցում և մունիցիպալ ընտրություններին մասնակցություն
2012 թվականին Ֆրանսիայում նախագահական ընտրություններից հետո շուրջ 5 ամիս Ֆրանսիայի Ազգային ժողովում ինթերնշիփ անցնելով Մարիսոլ Տուրենի մոտ՝ Ատալը շուրջ հինգ տարի աշխատել է որպես Ֆրանսիայի առողջապահության նախարարի խորհրդական։ Նրա պարտականությունների մեջ մտնում էր խորհրդարանի հետ կապերն ու նախարարի համար ելույթներ գրելը։

2014 թվականի մունիցիպալ ընտրություններում Ատալը Ֆրանսիայի սոցիալիստական կուսակցության ցանկում զբաղեցրել է հինգերորդ հորիզոնականը։ Վանվի քաղաքային խորհրդում ընտրվել է որպես Սոցիալիստական կուսակցությունից խորհրդի չորս անդամներ, իսկ արդեն խմբակցության ղեկավարի հրաժարականից հետո զբաղեցրել քաղաքային ընդդիմության ղեկավարի պաշտոնը։

## Ծանոթագրություններ

Կատեգորիա:Ֆրանսիայի նախարարներ
Կատեգորիա:Ֆրանսիայի վարչապետներ
Կատեգորիա:Ֆրանսիացի պետական գործիչներ
Կատեգորիա:Ֆրանսիացի քաղաքական գործիչներ